ET Euroopa Liidu Teataja L 49/64

KOMISJONI OTSUS (EL) 2018/262,

14. veebruar 2018,

mis käsitleb kavandatud kodanikualgatust „We are a welcoming Europe, let us help!“

(teatavaks tehtud numbri C(2018) 895 all)

(Ainult ingliskeelne tekst on autentne)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 kodanikualgatuse kohta, (1) eriti selle artiklit 4,

ning arvestades järgmist:

(1) Kavandatud kodanikualgatuse „Külalislahke Euroopa: meie aitame!“ teema on järgmine: „Valitsused on hädas rändekriisiga. Enamik meist tahaks aga hädasolijaid aidata, sest me hoolime kaasinimestest. Miljonid inimesed on juba ulatanud abikäe. Nüüd soovime, et meid kuulda võetaks. Muudame Euroopa taas külalislahkeks! Kutsume Euroopa Komisjoni üles tegudele.“

(2) Kavandatud kodanikualgatuse eesmärgid on järgmised: „1. Kodanikud üle kogu Euroopa soovivad toetada pagulasi ning pakkuda neile turvalist kodu ja võimalust alustada uut elu. Soovime, et komisjon pakuks otsest tuge kohalikele tugirühmadele, kes aitavad sissesõiduviisa saanud pagulasi. 2. Kellelegi ei tohiks esitada süüdistust või teha trahvi humanitaarabi andmise või peavarju pakkumise eest. Soovime, et Euroopa Komisjon takistaks valitsusi, kes karistavad vabatahtlikke. 3. Igaühel on õigus õiglasele kohtlemisele. Soovime, et komisjon tagaks parema korra ja eeskirjad, mis kaitseksid kõiki tööalase ärakasutamise ja kuritegevuse ohvreid Euroopas ning kõiki inimõiguste rikkumise ohvreid meie piiridel.“

(3) Euroopa Liidu lepinguga (ELi leping) on tugevdatud liidu kodanikuühiskonda ja tõhustatud liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatias Euroopa kodanikualgatuse kaudu.

(4) Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanike osalust ja muuta liit ligipääsetavamaks.

(5) Aluslepingute rakendamiseks võib õigusakte vastu võtta järgmistes valdkondades: — välispiire ületavate isikute suhtes teostatav kontroll (alus Euroopa Liidu toimimise lepingu (ELi toimimise leping) artikli 77 lõike 2 punkt b); — Euroopa ühise varjupaigasüsteemi reguleerimine (alus ELi toimimise lepingu artikli 78 lõige 2); — meetmete sätestamine, et viia ellu ühine sisserändepoliitika, mille eesmärk on tagada kõigil etappidel sisserändevoogude tõhus juhtimine, liikmesriikides seaduslikult elavate kolmandate riikide kodanike õiglane kohtlemine ning tõhusamad meetmed ebaseadusliku sisserände ja inimkaubanduse tõkestamiseks ja nende vastu võitlemiseks (alus ELi toimimise lepingu artikli 79 lõige 2); — kuriteoohvrite õigusi käsitlevate miinimumnormide kehtestamine sel määral, mil see on vajalik kohtuotsuste ja õigusasutuste otsuste vastastikuse tunnustamise ning politsei- ja õiguskoostöö hõlbustamiseks piiriülese mõõtmega kriminaalasjades (alus ELi toimimise lepingu artikli 82 lõike 2 punkt c); — miinimumnormide kehtestamine teatavate kuritegude ja karistuste määratlemiseks (alus ELi toimimise lepingu artikli 83 lõiked 1 ja 2).

(6) Kavandatud kodanikualgatuse teise punkti puhul on liidu pädevus ELi toimimise lepingu artiklist 83 tulenevalt piiratud, sest kuigi selle artikliga antakse liidule õigus võtta vastu miinimumnorme kuritegude määratlemiseks, ei hõlma see võimalust keelata liikmesriikidel karistada muud liiki tegusid, sealhulgas ebaseadusliku sisserändega seotud tegusid, kui nad peavad seda asjakohaseks.

(7) Samas tuleb kavandatud kodanikualgatuse teise punkti hindamisel pidada silmas ka ELi toimimise lepingu artiklit 79. Selle artikli kohaselt võib liit selleks, et viia ellu ühine sisserändepoliitika, mille eesmärk on tagada kõigil etappidel sisserändevoogude tõhus juhtimine ning tõhusamad meetmed ebaseadusliku sisserände ja inimkaubanduse tõkestamiseks ja nende vastu võitlemiseks, võtta aluslepingute rakendamiseks vastu õigusakte, muu hulgas sellistes valdkondades nagu ebaseaduslik sisseränne ja seadusliku aluseta riigis viibimine, sealhulgas seadusliku aluseta riigis viibivate isikute väljasaatmine ja repatrieerimine.

(8) Nimetatud põhjustel ei jää kavandatud kodanikualgatus ilmselgelt välja komisjoni volituste ulatusest, mille kohaselt komisjon on pädev esitama liidu õigusakti ettepaneku aluslepingute rakendamiseks.

(9) Lisaks on moodustatud kodanike komitee ja määratud kontaktisikud, nagu on ette nähtud eespool nimetatud määruse artikli 3 lõikega 2, ning kavandatud kodanikualgatus ei ole ilmselgelt ebaõiglane, põhjendamatu ega pahatahtlik ega ilmselgelt vastuolus liidu väärtustega, mis on sätestatud ELi lepingu artiklis 2.

(10) Seepärast tuleks kavandatud kodanikualgatus „We are a welcoming Europe, let us help!“ registreerida,

ON VASTU VÕTNUD KÄESOLEVA OTSUSE:

Artikkel 1

Käesolevaga registreeritakse kavandatud kodanikualgatus „We are a welcoming Europe, let us help!“.

Artikkel 2

Käesolev otsus jõustub 15. veebruaril 2018.

Artikkel 3

Käesolev otsus on adresseeritud kavandatud kodanikualgatuse „We are a welcoming Europe, let us help!“ korraldajatele (kodanike komitee liikmed), keda esindavad kontaktisikutena Isabelle CHOPIN ja Emma BONINO.

Brüssel, 14. veebruar 2018 Komisjoni nimel asepresident Frans TIMMERMANS

(1) ELT L 65, 11.3.2011, lk 1.